Kui Laoses reisimist võib võrrelda mööda põlispuudega ääristatud alleed jalutamisega, siis Vietnam on nagu rallisõit mööda käänulist ja kurvilist kruusateed, kus sa nii mõnigi kord teel välja lendad või mõne uperpalli teed. Põhjuseks on, et välismaistelt turistidelt üritatakse koorida transpordis viiekordne hind ja ka muud teenused ja kaubad on turistide jaoks oluliselt kallimad, mis teeb Vietnamis reisimise märgatavalt kulukamaks, kui seda on Tais või Laoses rändamine. Lisaks on ebameeldiv vietnamlaste komme olla oma müügitöös väga pealetükkiv (põhja Vietnamis eriti): saiamüüjad (hommikuti kohtad Hanois neid iga paari minuti tagant) topivad oma saiu sulle kogu aeg nina alla ja ei saa kuidagi aru, et sa ei soovi nende saiu osta, samuti muu träni (käekellad, plastmasshelbed, tulemasinad, margikogud, raamatud, piltpostkaardid jne) müüjad, kes võivad väsimatult sulle oma kaupa pakkuda, rääkimata moto- ja tsüklo (veloriksha) meestest, kes üritavad üsnagi pealetükkivalt oma teenust pakkuda. Ja kui sa mõnel hommikul oled reisides magamata ööst väsinud ning ei viitsi nendest välja teha, siis kipuvad "fuck you"'d lendama mõlemalt poolt.